b'\n_START_ARTICLE_\nAntanas Henrikas Radvila\n_START_SECTION_\nBiografija\n_START_PARAGRAPH_\nKunigaik\xc5\xa1tis, kil\xc4\x99s i\xc5\xa1 Radvil\xc5\xb3 gimin\xc4\x97s Olykos- Nesvy\xc5\xbeiaus linijos \xc5\xa0idlavos \xc5\xa1akos, t\xc4\x97vas Mykolas Jeronimas Radvila, motina Helena P\xc5\xa1ezdecka. Broliai Liudvikas Mikalojus Radvila, Mykolas Gedeonas Jeronimas Radvila, Andrius Valentinas Radvila.\n_START_SECTION_\n\xc5\xa0eima\n_START_PARAGRAPH_\n\xc5\xbdmona Frederika Darata Liudvika i\xc5\xa1 Hohencolern\xc5\xb3 gimin\xc4\x97s (Fryderyka Dorota Ludwika Hohenzollern, 1770\xe2\x80\x931836\xc2\xa0m.), Pr\xc5\xabsijos karaliaus Frydricho II Did\xc5\xbeiojo sesuo._NEWLINE_S\xc5\xabn\xc5\xabs Vilhelmas Povilas Radvila, Ferdinandas Radvila, Boguslavas Frederikas Radvila, Vladislovas Radvila. Dukterys Elz\xc4\x97 Radvilait\xc4\x97 (Eliza Radziwi\xc5\x82\xc5\x82\xc3\xb3wna, 1803\xe2\x80\x931834\xc2\xa0m.), pirmoji Vokietijos kaizerio Vilhelmo I meil\xc4\x97 ir Vanda Radvilait\xc4\x97, Adomo Konstantino \xc4\x8cartoryskio \xc5\xbemona. Vaikai prad\xc4\x97jo voki\xc5\xa1k\xc4\x85j\xc4\x85 Radvil\xc5\xb3 gimin\xc4\x97s \xc5\xa1ak\xc4\x85.\n_START_SECTION_\nJaunyst\xc4\x97\n_START_PARAGRAPH_\nMokslo metai prab\xc4\x97go Berlyne, kur jam patiko tvarka ir drausm\xc4\x97, ko nebuvo tuometin\xc4\x97je Lenkijos visuomen\xc4\x97je, draskomoje i\xc5\xa1 u\xc5\xbesienio inspiruojam\xc5\xb3 ir vidini\xc5\xb3 rieten\xc5\xb3. Tuomet u\xc5\xbesimezg\xc4\x97 ir pa\xc5\xbeintys su b\xc5\xabsimaisiais Pr\xc5\xabsijos valstybiniais ir kariniais veik\xc4\x97jais. 1796\xc2\xa0m. ved\xc4\x97 Ferdinando Augusto Hohencolerno dukr\xc4\x85, suart\xc4\x97jo su jos gimine ir kartu puosel\xc4\x97jo eil\xc4\x99 plan\xc5\xb3 sustiprinti Pr\xc5\xabsijos ir Lenkijos bendradarbiavim\xc4\x85._NEWLINE_Nors 1806\xe2\x80\x931807\xc2\xa0m. ir nepavyko planai kartu su Pr\xc5\xabsija pasiprie\xc5\xa1inti Napoleonui Pr\xc5\xabsijoje, nes didysis Pranc\xc5\xabzijos karvedys Lenkijoje \xc5\xbeadino tik\xc4\x97jim\xc4\x85 valstyb\xc4\x97s atk\xc5\xabrimu, nors 1813\xc2\xa0m. nepavyko \xc4\xafkalb\xc4\x97ti, kad Var\xc5\xa1uvos kunigaik\xc5\xa1tyst\xc4\x97s lyderis Juozapas Poniatovskis pereit\xc5\xb3 \xc4\xaf Pr\xc5\xabsijos-Rusijos pus\xc4\x99, jis visada liko i\xc5\xa1tikimas jaunyst\xc4\x97je susiformavusiai nuostatai, kad lenkai turi bendradarbiauti su Pr\xc5\xabsijos vald\xc5\xbeia.\n_START_SECTION_\nVietininkas\n_START_PARAGRAPH_\n1815\xc2\xa0m. po taikos kongreso tapo Pr\xc5\xabsijos valstyb\xc4\x97s tarybos nariu ir buvo paskirtas pirmuoju ir vieninteliu autonomin\xc4\x97s Poznan\xc4\x97s Did\xc5\xbeiosios kunigaik\xc5\xa1tyst\xc4\x97s kunigaik\xc5\xa1\xc4\x8diu-vietininku. Nors tai buvo daugiau reperezentacin\xc4\x97s pareigos, bent i\xc5\xa1 prad\xc5\xbei\xc5\xb3 tur\xc4\x97jo didel\xc4\x99 politin\xc4\x99 \xc4\xaftak\xc4\x85. Tik gerokai v\xc4\x97liau jo vald\xc5\xbeia buvo apribota Berlynu. Lenkijos istorik\xc5\xb3 nuomone, tik jo netvirtas charakteris, ilgi svarstymai priimant sprendimus leido lenkams i\xc5\xa1vengti germanizacijos, kuri tuo metu paliet\xc4\x97 senuosius Pr\xc5\xabsijos gyventojus._NEWLINE_1830-1831 m. sukilimas Lenkijos karalyst\xc4\x97je ir tai, kad jame dalyvavo brolis, u\xc5\xbebaig\xc4\x97 jo politin\xc4\x99 karjer\xc4\x85. Vasalin\xc4\x97 Poznan\xc4\x97s kunigaik\xc5\xa1tyt\xc4\x97 buvo likviduota. Ta\xc4\x8diau Antanas Henrikas Radvila paliko gil\xc5\xb3 p\xc4\x97dsak\xc4\x85 Poznan\xc4\x97s kult\xc5\xabriniame gyvenime. 1817, 1823, 1824 ir 1829\xc2\xa0m. Poznan\xc4\x97je sureng\xc4\x97 lenk\xc5\xb3 meno parodas, nors tai ir nepatiko jo ponams Pr\xc5\xabsijoje. 1829\xc2\xa0m. gegu\xc5\xbe\xc4\x97s 19 d. Poznan\xc4\x97je koncertavo jo draugas Nikolo Paganinis. Jo \xc5\xbemona 1830\xc2\xa0m. Poznan\xc4\x97je pastat\xc4\x97 mergai\xc4\x8di\xc5\xb3 mokykl\xc4\x85, kuri\xc4\x85 pavadino savo motinos, Viurtembergo kunigaik\xc5\xa1tyt\xc4\x97s Luizos vardu. Mokykla veik\xc4\x97 iki 1919\xc2\xa0m.\n_START_SECTION_\nMuzikas\n_START_PARAGRAPH_\nBuvo talentingas kompozitorius, violon\xc4\x8delistas, gitaristas ir dainininkas. Jo draugai buvo poetas Johanas Volfgangas Get\xc4\x97, kompozitorius Liudvigas van Bethovenas, kuris jam netgi paskyr\xc4\x97 savo uverti\xc5\xabr\xc4\x85 (vok. Zur Namensfeier, opus 115). Jo Berlyno r\xc5\xabmai, kuriuose nuo 1875\xc2\xa0m. \xc4\xafsik\xc5\xabr\xc4\x97 Reicho kanceliarija, kuriuose gyveno Bismarkas ir Hitleris, tais laikais buvo muzikos, teatro, literat\xc5\xabros \xc5\xa1ventov\xc4\x97._NEWLINE_Kita pana\xc5\xa1i vieta buvo r\xc5\xabmai Antonine, (dab. Did\xc5\xbeiosios Lenkijos vaivadija), kuriuose dukart, 1827 ir 1829\xc2\xa0m. sva\xc4\x8diavosi ir dirbo Frederikas \xc5\xa0openas, jam dedikav\xc4\x99s Introdukcij\xc4\x85 ir Polonez\xc4\x85 violon\xc4\x8delei ir fortepijonui (opus 3). 1828\xc2\xa0m. spalio 2 d. \xc5\xa0openas koncertavo ir Poznan\xc4\x97s vietininko r\xc5\xabmuose._NEWLINE_Antanas Henrikas Radvila viet\xc4\x85 muzikos istorijoje i\xc5\xa1sikovojo vien muzika Get\xc4\x97s \xe2\x80\x9eFaustui\xe2\x80\x9c, para\xc5\xa1yta 1808\xe2\x80\x931828\xc2\xa0m. ir atlikta vie\xc5\xa1ai tik po jo mirties, 1835\xc2\xa0m. Berlyne. Be to suk\xc5\xabr\xc4\x97 keliolika dain\xc5\xb3._NEWLINE_Be to, jis gars\xc4\x97jo ir kaip pie\xc5\xa1\xc4\x97jas bei akvarel\xc4\x97s meistras. Paliko keliolika, daugiausia aristokratijos atstov\xc5\xb3 portret\xc5\xb3._NEWLINE_Su \xc5\xbemona palaidotas Poznan\xc4\x97s arkikatedroje. Jo garbei kasmet Antonine vyksta tarptautinis festivalis \xe2\x80\x9e\xc5\xa0openas rudens spalvose\xe2\x80\x9c.'